#



**PREDLOG**

O P Š T I N A B A R

**Crna Gora**

# PROGRAM PODRŠKE RAZVOJU POLJOPRIVREDE

# ZA MLADE POLJOPRIVREDNIKE

**2021 – 2024.**

# -MLADI U AGROBIZNISU-

# PROGRAM PODRŠKE RAZVOJU POLJOPRIVREDE ZA MLADE POLJOPRIVREDNIKE

**UVOD**

Poljoprivreda je jedan od ključnih sektora crnogorske ekonomije i predstavlja jedan od najznačajnijih izvora prihoda. Činjenica je da poslednjih decenija postoji izrazito veliki diskontinuitet u razvoju ruralnih područja, što je uzrokovano industrijalizacijom, te imamo situaciju da se smanjuje udio poljoprivrednog stanovništva u ukupnom stanovništvu ali i broj stanovnika koji ostaju da žive u selu.

Opština Bar se nalazi u južnom dijelu Crne Gore, između Jadranskog mora i Skadarskog jezera i obuhvata površinu od 598 km². Karakteriše je izuzetno velika razuđenost i veliki dio teritorije opštine je upravo u zaleđu barske opštine i obuhvata ruralno područje.

Prema poslednjim podacima Popisa stanovništa iz 2011. godine 36,8% stanovništva živi u ruralnim područjima. Posebnu problematiku predstavlja i činjenica da sve više mladih napušta sela, te je značajan dio obradivog poljoprivrednog zemljišta zapušteno. Mlađe stanovništvo se u većini slučajeva bavi poljoprivredom kao dopunskom djelatnošću (vikendima ili poslije regularnog radnog vremena). Ovakva demografska konstelacija negativno utiče na tržišnu orjentaciju gazdinstava i usporava modernizaciju poljoprivredne proizvodnje.[[1]](#footnote-1)

Kada pogledamo zvanične podatke Zavoda za zapošljavanje CG – biro rada Bar, do kraja juna 2020. godine, u opštini Bar je bilo ukupno 386 nezaposlenih mladih do tridesete godine što ukazuje da je neophodno da se kreiraju programi podrške na lokalnom i nacionalnom nivou kako bi se ovaj broj smanjio.

Osnovni cilj izrade Programa podrške razvoju poljoprivrede za mlade poljoprivrednike je upravo smanjivanje negativnog salda migracije i povećanje angažovanja mladih na porodičnim poljoprivrednim gazdinstvima. Cilj programa je i smanjenje broja nezaposlenih mladih ljudi u opštini Bar koji se nalaze na evidenciji Zavoda za zapošljavanje CG- biro rada Bar, na način što će pokrenuti biznise kako u primarnoj tako i u prerađivačkoj djelatnosti.

**ANALIZA SITUACIJE**

Prema zvaničnim podacima MONSTAT-a, u 2019. godini, BDP Crne Gore iznosio je 4,951 milijardi eura. Učešće poljoprivrede, šumarstva i ribarstva u ukupnom BDP-u u 2019. godini je iznosio 6%. Bruto vrijednost proizvodnje u sektoru poljoprivrede, šumarstva i ribarstva je u 2019. godini iznosila 519,6 miliona eura dok je u 2018. godini iznosila 515,2 miliona eura, što znači da je veća za 4,4 miliona eura. Bruto dodata vrijednost u sektoru poljoprivrede, šumarstva i ribarstva je za 2,6 miliona eura veća u 2019. u odnosu na 2018. godinu.

Što se tiče prerađivačke industrije u 2019. godini koja obuhvata sve prerađivačke sektore, uključujući i prehrambenu industriju, iznosila je 184,1 miliona eura i predstavlja 3,8 % u odnosu na ukupan BDP. Sve ovo navodi na zaključak da poljoprivreda kao sektor ima izuzetno veliki potencijal u povećanju dodate vrijednosti primarne proizvodnje kroz preradu.

Prema zvaničnim podacima MONSTAT-a iz Statističkog godišnjaka iz 2020. godine ukupan broj registrovanih poljoprivrednih preduzeća na dan 31.12.2019. godine iznosio je 39, od toga je 8 registrovanih zemljoradničkih zadruga. Ukupan broj zaposlenih radnika u poljoprivrednoj djelatnosti je bio 495 - od toga najveći broj zaposlenih je bio u sektoru prerade poljoprivrednih proizvoda i to 204, u vinogradarstvu 189, u stočarstvu 44, u ratarstvu 20, u voćarstvu 8 i ostatak u ostalim poljoprivrednim djelatnostima.

Prema podacima MONSTATA-a iz 2016. godine visok je udio starijih radno angažovanih lica na gazdinstvu, te je ukupan broj radne snage na gazdinstvu prema starosnoj strukturi bio sledeći: 23 293 od 65 godina i više, između 55 i 64 godine je bilo 20 690, između 35 i 44 godine je bilo 14 815, između 25 i 34 godine je bilo 10 562 i ispod 24 godine je bilo 7 381. Polnu strukturu radno angažovanih lica porodičnih poljoprivrednih gazdinstava je činilo 57 300 lica muškog pola, odnosno 58% i 41 936 lica ženskog pola, odnosno 42%. Od ukupnog broja radne snage na poljoprivrednim gazdinstvima u Crnoj Gori prema poslednjim zvaničnim podacima 18% čine mladi do 34 godine.

Ukupan broj registrovanih poljoprivrednih gazdinstava na teritoriji opštine Bar do kraja marta 2021. godine je 504 što predstavlja samo 3% od ukupno registrovanih poljoprivrednih gazdinstava u Crnoj Gori. Prema podacima nadležnog ministarstva broj mladih do 35 godine koji su registrovali svoja gazdinstva u opštini Bar je 35 što predstavlja 7% od ukupnog broja registrovanih gazdinstava u opštini Bar.

Ukupan broj osiguranika poljoprivrednika u opštini Bar na kraju 2020. godine je bio 85 i predstavlja 5% od ukupnog broja osiguranih poljoprivrednika u Crnoj Gori, što je na nivou i 2019. godine.

Ukupna površina raspoloživog zemljišta u Crnoj Gori iznosi 309.240,7 ha, od čega se 95,2% odnosi na porodična poljoprivredna gazdinstva, dok ostatak pripada poslovnim subjektima. Poljoprivredno zemljište zauzima površinu od 254.509,7 ha, dok se na površini od ukupno 11.513,1 ha prostire neplodno zemljište .[[2]](#footnote-2) Ukupno poljoprivredno korišćeno zemljište u 2019. godini je bilo 257.469,6 ha od toga 20.009,8 ha čine okućnice i/ili bašte, 7.204,6 ha čine oranice, 2.880,0 ha vinogradi, 1.373,3 ha plantažni voćnjaci (sa uključenim maslinjacima), 1.214,6 ekstenzivni voćnjaci (sa uključenim maslinjacima), 69,8 ha rasadnici, 242.717,5 ha višegodišnje livade i pašnjaci.[[3]](#footnote-3)

Prema posljednjem poljoprivrednom popisu (2010), opština Bar raspolagala je sa 18.460 ha ukupnih poljoprivrednih površina ili 30,87% njene kopnene teritorije. Ova površina čini 3,67% ukupnog poljoprivrednog zemljišta Crne Gore. Međutim, shodno posljednjim podacima MONSTAT-a, ukupno raspoloživo poljoprivredno zemljište opštine Bar iznosi 4.166,6 ha, odnosno 2.442,7 ha korišćenog poljoprivrednog zemljišta, što čini 1,15% od ukupno popisanog zemljišta u Crnoj Gori. Od ukupne korišćene poljoprivredne površine opštine, neobradivo poljoprivredno zemljište (pašnjaci/katuni) iznose 52,8% ili 1.289,9 ha, dok je obradivo poljoprivredno zemljište zastupljeno sa 47,2% ili 1.152,8 ha. Najveći udio čine livade (53%), zatim voćnjaci (21%), oranice (12%), okućnice,vinogradi i rasadnici.[[4]](#footnote-4)

1. **CILJ**

Cilj Programa je povećanje broja mladih ljudi koji obavljaju poljoprivrednu djelatnost, u gradskim, a posebno u ruralnim područjima, kroz pružanje finansijske i nefinansijske podrške.

Specifični ciljevi se odnose na:

* razvoj društvene svijesti kod mladih o značaju poljoprivrede;
* unapređenje znanja, vještina i kompetencija mladih u oblasti poljoprivrede i agrobiznisa;
* povećanje broja registrovanih mladih poljoprivrednih proizvođača u ukupnoj strukturi poljoprivrednih proizvođača;
* smanjenje broja nezaposlenih mladih do 30 godine u opštini Bar;
* povećanje konkurentnosti postojećih poljoprivrednih proizvođača;
* motivacija mladih i nezaposlenih koji žele da započnu svoj biznis u poljoprivredi;
* povećanje zapošljavanja u ruralnim područjima i povratak mladih ljudi u seosku sredinu;
* povećanje površina obrađenog poljoprivrednog zemljišta.
1. **PREDMET**

# Program podrške razvoju poljoprivrede za mlade poljoprivrednike (u daljem tekstu Program podrške) podrazumijeva dodjelu bespovratnih finansijskih sredstava, kao i nefinansijsku podršku svim nezaposlenim mladim ljudima od 18 do 30 godina, sa prebivalištem u opštini Bar, koji imaju u svom vlasništvu/suvlasništvu ili su članovi istog porodičnog gazdinstva vlasnika poljoprivrednog zemljišta ili su zakupci istog na period koji ne može biti kraći od 10 godina, radi sticanja dobiti.

# Program podrške uključuje i mentorsku podršku koja predstavlja nefinansijski vid podrške.

1. **FINANSIJSKI OKVIR**

**Ukupan iznos sredstava opredijeljenih za realizaciju Programa podrške utvrđuje se godišnjim budžetom Opštine Bar i to na način što će 80% sredstava biti plasirano kroz direktnu finansijsku podršku, 10 % za usluge angažovanja mentora (ukoliko je istog potrebno angažovati van lokalne samouprave) i 10% za promociju Programa podrške i promociju uspješnih podržanih projekata.**

**I Direktna finansijska podrška**

Program podrške podrazumijeva finansijsku i nefinansijsku podršku za nezaposlene mlade ljude od 18 do 30 godina sa prebivalištem u opštini Bar, koja žele da započnu biznis u poljoprivredi, na teritoriji opštine Bar. Ista će se realizovati kao podrška projektima prijavljenim i odobrenim na osnovu Javnog poziva za raspodjelu bespovratnih sredstava mladim poljoprivrednicima (u daljem tekstu: Javni poziv), u cilju pokretanja njihovog poslovanja.

 Odobrena sredstva se mogu koristiti isključivo za finansiranje opravdanih troškova. Pod opravdanim troškovima ubrajaju se:

a) Primarna poljoprivredna proizvodnja

* Troškovi nabavke namjenske opreme i mehanizacije (uključena je i nabavka alata);
* Oformljivanje pčelinjih zajednica (košnica + roj);
* Kupovina domaćih životinja;
* Kupovina sjemenskog i sadnog materijala za povrtarsku proizvodnju;
* Izgradnja plastenika;
* Adaptacija postojećih objekata, dogradnja postojećih objekata ili izgradnja novih objekata[[5]](#footnote-5);
* Podizanje novih i/ili revitalizacija i modernizacija postojećih višegodišnjih zasada (voćarstvo, vinogradarstvo, maslinarstvo);
* Podizanje novih zasada ljekovitog i aromatičnog bilja.

b) Prerada poljoprivrednih proizvoda

* Dobijanje gotovih proizvoda koji se mogu plasirati na tržištu a koji su dobijeni sopstvenom poljoprivrednom proizvodnjom.

**Najviši iznos dodijeljenih sredstava po odobrenom projektu ne može iznositi više od 25% od ukupnog iznosa sredstava opredijeljenih budžetom za realizaciju direktne finansijske podrške.** Odobreni projekat se finansira u iznosu od 100 % opravdanih troškova iz biznis plana. Ukoliko je ukupna vrijednost projekta veća od iznosa sredstava koji se može odobriti ovim programom, kandidat je dužan da navede druge izvore finansiranja projekta u cilju njegove cjelokupne realizacije.

**II Nefinansijska podrška**

Svim kandidatima koji budu podržani direktnim finansijskim sredstvima biće obezbijeđena i nefinasijska mjera na način što će im se pružati stručna pomoć u vidu mentorstva kao i promocija projekta nakon njegove realizacije.

1. **PROCEDURA SPROVOĐENJA**

**4.1 Uslovi za učešće**

Pravo učešća u Programu podrške imaju nezaposlena lica od 18 do 30 godina koja imaju prebivalište u opštini Bar koja namjeravaju da se bave poljoprivrednom djelatnošću.

Mjera pružanja direktne finansijske podrške realizovaće se putem raspisivanja Javnog poziva koji će trajati 30 dana od dana objavljivanja.

Prijave mogu podnijeti nezaposlena fizička lica koja ispunjavaju sljedeće uslove:

* imaju prebivalište na teritoriji opštine Bar;
* posjeduju poljoprivredno zemljište na svoje ime ili kao član kućne zajednice registrovanog poljoprivrednog gazdinstva ili posjeduju ugovor o zakupu poljoprivrednog zemljišta zaključen na period od najmanje 10 godina;
* da do dana podnošenja prijave nemaju neizmirenih obaveza po osnovu poreza na nepokretnost;
* uvjerenje Osnovnog suda u Baru da se protiv podnosioca prijave ne vodi krivični postupak za krivično djelo za koje se gonjenje preduzima po službenoj dužnosti (koje nije starije od 6 mjeseci).

Za donošenje Odluke o odobravanju sredstava za podršku mladim poljoprivrednicima (u daljem tekstu Odluka) po raspisanom Javnom pozivu zadužena je Komisija za dodjelu podrške pokretanju poslovanja mladih poljoprivrednika (u daljem tekstu: Komisija) po Programu podrške, koju rješenjem imenuje predsjednik Opštine. Sastav i nadležnost Komisije se uređuje rješenjem o imenovanju iste.

Nakon donošenja Odluke, predsjednik Opštine Bar potpisaće Ugovor sa fizičkim licem ili sa odgovornim licem u pravnom licu (u daljem tekstu Ugovor) kojim će se regulisati međusobna prava i obaveze.

# Prije potpisivanja Ugovora, svi podnosioci prijave, kojima se odobre sredstva, moraju da registruju poljoprivredno gazdinstvo i da registruju poljoprivrednu djelatnost u Centralnom registru privrednih subjekata (preduzetnik, DOO i sl.) ili da se upišu u registar osiguranika poljoprivrede u nadležnom ministarstvu i da za to dostave dokaze Sekretarijatu za privredu zajedno sa brojem žiro računa na kojem će se isplaćivati sredstva.

* 1. **Raspisivanje Javnog poziva**

Nakon usvajanja Programa podrške, Komisija će objaviti Javni poziv za učešće u Programu podrške, kojim će se definisati uslovi i kriterijumi za učešće, ukupan iznos sredstava koja se raspoređuju po Programu podrške, najviši i najniži iznos sredstava koji se može dodijeliti za finansiranje svake pojedinačne biznis ideje, obrasci i dokumentacija, kao i drugi podaci od značaja za sprovođenje Javnog poziva.

**Javni poziv za učešće u Programu podrške se objavljuje na sajtu Opštine Bar i putem lokalog javnog emitera.**

**Poziv za učešće u Programu podrške je otvoren 30 dana od dana njegovog objavljivanja.**

Poziv se može raspisati dva puta godišnje u slučaju da sredstva planirana Budžetom Opštine za ovu namjenu nisu u cjelosti utrošena po prvom Javnom pozivu.

U slučaju potrebe za obustavljanjem ili zatvaranjem Javnog poziva prije nego što je predviđeno, Sekretarijat za privredu će objaviti informaciju u kojoj će navesti razloge.

* 1. **Opravdani troškovi**

Program podrške sastoji se od dvije komponente u okviru kojih će se odobriti finansijska podrška za sljedeće aktivnosti:

**I Primarna poljoprivredna proizvodnja**

* Troškovi nabavke namjenske opreme i mehanizacije - podrazumijeva kupovinu opreme i mehanizacije isključivo za poljoprivrednu proizvodnju. Podrška se odobrava isključivo za kupovinu nove opreme i mehanizacije. Odobrava se i kupovina alata koji je potreban za rad. Ukoliko se oprema i mehanizacija uvoze ne prihvataju se troškovi uvoza, transporta i sličnih dažbina;
* Oformljivanje pčelinjih zajednica (košnica + roj) - minimalan broj košnica je 10;
* Kupovina domaćih životinja– podrazumijeva kupovinu stonih junica u čistoj rasi, jagnjića u čistoj rasi, jarića u čistoj rasi, nazimica u čistoj rasi;
* Kupovina sjemenskog i sadnog materijala za povrtarsku proizvodnju;
* Izgradnja plastenika;
* Adaptacija postojećih objekata, dogradnja na postojećim objekatima ili izgradnja novih objekata – podrška se odobrava za adaptaciju već postojećih objekata koja podrazumijeva izvođenje radova na održavanju objekta i radova koji nisu od uticaja na stabilnost objekta, odnosno pojedinih njegovih djelova, koje se ne smatra građenjem objekta. Ukoliko je predmet invesicije dogradnja postojećih objekata ili izgradnja novog objekta uz biznis plan se dostavlja dokumentacija koja dokazuje da su ispoštovane odredbe Zakona o planiranju prostora i izgradnji objekata koji uređuje ovu oblast;
* Podizanje novih i/ili revitalizacija i modernizacija postojećih višegodišnjih zasada (voćarstvo, vinogradarstvo, maslinarstvo);
* Podizanje novih zasada ljekovitog i aromatičnog bilja.

**II Prerada poljoprivrednih proizvoda**

Dobijanje gotovih proizvoda koji se mogu plasirati na tržištu koji su dobijeni sopstvenom poljoprivrednom proizvodnjom. Za sve mlade poljoprivrednike koji žele da se pored primarne proizvodnje bave i preradom kako bi dobili gotov proizvod odobriće se podrška shodno biznis planu koji dostave. Pravo na ovu podršku imaju mladi poljoprivredni proizvođači koji tek započinju sa poljoprivrednom djelatnošću ili oni koji su u prvoj godini dobili sredstva za primarnu proizvodnju a koji sada žele da prošire svoje poslovanje u dijelu prerade sopstvenih proizvoda kako bi se dobio gotov proizvod koji se može plasirati na tržištu.

Sredstva se odobravaju za kupovinu opreme, za troškove sertifikacije, troškove ambalaže, dizajna ambalaže i etikete i svih drugih troškova koji su nastali u procesu dobijanja gotovog proizvoda koji su bezbjedni za plasiranje na tržište.

**4.3.1 Specifični kriterijumi prihvatljivosti**

* Neće se odobriti podrška ukoliko je kandidat podržan za istu vrstu investicije iz bilo kog nacionalnog ili međunarodnog fonda;
* Ukoliko je predmet podrške isključivo i samo nabavka opreme;
* Investicija može biti započeta tek nakon potpisanog Ugovora i dodijeljenog mentora;
* Investicija po odobrenom biznis planu mora biti realizovana do kraja godine u kojoj je biznis plan odobren;
* Dokumentacija koja se dostavlja mora biti u originalu ili ovjerena kopija i ne smije biti starija od 6 mjeseci.
	1. **Procedura prijave i potrebna dokumentacija**

Prijavna dokumentacija za učešće u Programu podrške može se preuzeti na web sajtu Opštine Bar iIi u štampanoj verziji u Građanskom birou Opštine. Takođe, sve informacije i stručna pomoć mogu se dobiti putem e-mail adrese: privreda@bar.me.

Krajnji rok za prijavu na Javni poziv je 30 dana od dana njegovog objavljivanja na sajtu Opštine Bar.

Popunjeni prijavni formular i prateća dokumentacija predaju se u 3 primjerka u zatvorenoj koverti, u Građanskom birou Opštine Bar ili preporučenom poštom na adresu: „Bulevar revolucije 1, 85000 Bar“. Na koverat se mora ispisati puni naziv i adresa podnosioca prijave, naziv Programa podrške u okviru koje se aplicira, a u slučaju dostave poštom mora se nalaziti i vidljivi datum i vrijeme predaje pošiljke u poslovnici Pošte.

**Potrebna dokumentacija koju dostavljaju učesnici po javnom pozivu:**

* Prijava za učešće u Programu podrške (potpisana) sa Izjavom fizičkog lica/ preduzetnika/privrednog društva o prihvatanju uslova Programu podrške i Javnog poziva (potpisana), – Obrazac 1;
* Biznis plan (potpisan) – Obrazac 2;
* Potvrda o prebivalištu na teritoriji opštine Bar;
* Kopija lične karte izdata od strane MUP – PJ Bar;
* Uvjerenje ukoliko se lice nalazi na evidenciji ZZZCG – biro rada Bar;
* Potvrda od nadležnog sekretarijata da je izmirena obaveza plaćanja poreza na nepokretnost do dana podnošenja zahtjeva;
* Original ili ovjerena fotokopija posjedovnog lista ukoliko je podnosilac prijave vlasnik/suvlasnik poljoprivrednog zemljišta ne starija od 6 mjeseci – ukoliko je podnosilac zahtjeva suvlasnik poljoprivrednog zemčljišta, potrebno je dostaviti ovjerenu saglasnost ostalih vlasnika predmetnog zemljišta; ukoliko je podnosilac prijave član kućne zajednice vlasnika poljoprivrednog gazdinstva potrebno je dostaviti i ovjerenu izjavu o kućnoj zajednici; ukoliko je podnosilac prijave zakupac poljoprivrednog zemljišta potrebno je dostaviti original ugovor ili ovjerenu kopiju ugovora o zakupu poljoprivrednog zemljišta koji je zaključen na minimum 10 godina;
* Uvjerenje Osnovnog suda u Baru da se protiv podnosioca prijave ne vodi krivični postupak za krivično djelo za koje se gonjenje preduzima po službenoj dužnosti (koje nije starije od 6 mjeseci).
	1. **Administrativna provjera podnijetih prijava**

Komisija na prvoj sjednici a najkasnije 10 dana od dana završetka Javnog poziva otvara blagovremeno podnijete zapečaćene koverte i vrši administrativnu provjeru pristiglih prijava.

Ukoliko Komisija utvrdi da neko od podnosioca prijave nije dostavio svu dokumentaciju u skladu sa Javnim pozivom i Programom podrške sačiniće listu kandidata sa navođenjem nedostajuće dokumentacije i ista će biti objavljena na zvaničnom sajtu Opštine Bar. Ukoliko kandidati nedostatak ne otklone u roku od 3 dana od dana objavljivanja prijava se neće uzimati u razmatranje.

* 1. **Ocjenjivanje i odobravanje prijava**

Komisija vrši evaluaciju pristiglih projekata prema sledećim kriterijumima:

* Starost podnosioca zahtjeva – 15 bodova
* Vlasništvo/zakup poljoprivrednog zemljišta – 10 bodova
* Prethodno iskustvo podnosioca zahtjeva u poljoprivredi – 10 bodova
* Pored primarne proizvodnje biznis plan predviđa i preradu u cilju dobijanja sopstvenih proizvoda - 15 bodova
* Ocjena održivosti investicije – 50 bodova

Svaki član Komisije dodjeljuje bodove za svaki od navedenih kriterijuma. Najviši ukupan broj bodova koje biznis plan može dobiti od strane jednog člana Komisije je 100 bodova. Konačna ocjena projekta prestavlja zbir bodova svih članova Komisije podijeljen sa brojem članova Komisije (prosječna ocjena biznis plana).

Ukoliko Komisija procijeni da je potrebno može organizovati intervju sa podnosiocima radi usmenog obrazloženja u cilju dobijanja dodatnih informacija.

Ukoliko broj bodova bude manji od 50 neće se uzimati u dalje razmatranje.

Na osnovu prosječne ocjene pojedinačnih projekata Komisija utvrđuje rang listu koja je sastavni dio Odluke. Komisija je dužna da donese Odluku u roku od 30 dana od dana zatvaranja Javnog poziva. Prije donošenja konačne Odluke Komisija može da izvrši terensku provjeru poljoprivrednog zemljišta ukoliko procijeni da je to neophodno i o tome sačini zapisnik.

Odluka se objavljuje na web sajtu Opštine Bar kao i dostavlja se lokalnom javnom emiteru.

* 1. **Potpisivanje Ugovora, dodjeljivanje mentora i isplata sredstava**

Nakon donošenja Odluke i njenog objavljivanja na sajtu Opštine Bar, svi kandidati kojima je odobren biznis plan u obavezi su da registruju svoju djelatnost u neki od oblika organizovanja koji su predviđeni Zakonom o privrednim društvima ili da se upišu u registar osiguranika poljoprivrede u nadležnom ministarstvu u roku od 10 dana od dana objavljivanja Odluke. Nakon dostavljanja dokaza, predsjednik Opštine Bar će sa dobitnicima sredstava potpisati Ugovor kojim se regulišu međusobna prava i obaveze u vezi sa korišćenjem odobrenih sredstava, izvještavanjem i nadzorom nad realizacijom biznis plana.

U roku od 15 dana od potpisivanja Ugovora, dodjeljuje se mentor koji je zaposlen u Odjeljenju za poljoprivredu i ruralni razvoj Sekretarijata za privredu Opštine Bar. Ukoliko se radi o specifičnoj oblasti iz djelatnosti poljoprivrede Sekretarijat za privredu će angažovati mentora van institucije kojem pripada odgovarajuća naknada koja se utvrđuje posebnim Rješenjem u kojem se definišu i njegove obaveze. Mentor može biti angažovan i iz redova registrovanih nevladinih organizacija i udruženja iz oblasti poljoprivrede iz opštine Bar. Mentor je odgovoran za planiranje, praćenje i nadzor nad sprovođenjem aktivnosti koje su opisane u biznis planu. Pri odabiru mentora vodiće se računa o njegovim stručnim kvalifikacijama i prethodnom iskustvu iz oblasti za koju je angažovan. Mentor je u obavezi da Sekretarijatu za privredu podnosi redovne pisane izvještaje prije svake isplate korisniku sredstava ili bilo kada na zahtjev Sekretarijata za privredu ili Komisije.

Sredstva se uplaćuju na žiro račun korisnika podrške ili na žiro račun pravnog lica u zavisnosti od opredjeljenja korisnika podrške da li će kao fizičko lice biti upisano u registar poljoprivrednih osiguranika ili će se registrovati u neki od oblika organizovanja koji su predviđeni Zakonom o privrednim društvima.

Nakon donošenja Rješenja o angažovanju mentora, on obilazi dobitnika podrške i u obavezi je da sačini detaljan izvještaj koji sadrži informacije o planiranim aktivnostima sa navođenjem okvirnog vremenskog roka za realizaciju. Nakon dostavljanja izvještaja od strane mentora dobitnik podrške podnosi Sekretrijatu za privredu zahtjev za isplatu prve rate u iznosu od 30 % od ukupnog iznosa odobrene podrške.

Zahtjev za isplatu druge rate u iznosu od 50 % odobrava se uz podnijeti zahtjev korisnika podrške i na osnovu podnijetog izvještaja o utrošenim sredstvima koja su odobrena isplatom prve rate u iznosu od 30 %. Kao dokaz dostavlja se kopija računa sa dokazom o plaćanju (original ili ovjerena uplatnica i/ili izvod iz banke). Nakon podnijetog zahtjeva zaposleni u Odjeljenju za poljoprivredu i ruralni razvoj uz prisustvo korisnika podrške i mentora (ukoliko je isti angažovan van isntitucije) sačinjavaju zapisnik sa terena sa konstatovanjem da li su ispunjeni uslovi za isplatu druge rate u iznosu od 50 % od ukupnog iznosa podrške.

Zahtjev za isplatu treće rate u iznosu od 20%, korisnik podrške podnosi uz izvještaj o utrošenim sredstvima koja su odobrena isplatom druge rate u iznosu od 50 % od ukupnog iznosa podrške. Kao dokaz dostavlja se kopija računa sa dokazom o plaćanju (original ili ovjerena uplatnica i/ili izvod iz banke). Nakon podnijetog zahtjeva zaposleni u Odjeljenju za poljoprivredu i ruralni razvoj uz prisustvo korisnika podrške i mentora (ukoliko je isti angažovan van institucije) sačinjavaju zapisnik sa terena sa konstatovanjem da li su ispunjeni uslovi za isplatu treće rate u iznosu od 20 % od ukupnog iznosa podrške.

Realizaciju odobrene podrške u kontinuitetu prati Sekretarijat za privredu koji je u obavezi da na zahtjev Komisije dostavi izvještaj o sprovedenim aktivnostima u cilju provjere namjenskog trošenja sredstava.

1. **MONITORING**

U svrhu praćenja realizacije aktivnosti, odnosno kontrole namjenskog korišćenja sredstava, Sekretarijat za privredu je ovlašćen da vrši kontinuiranu provjeru korišćenja odobrenih sredstava kroz sledeće aktivnosti:

* Obilazak korisnika i njegovih poslovnih objekata;
* Uvid u finansijsku i drugu dokumentaciju korisnika sredstava;
* Provjeru načina i stepena sprovođenja aktivnosti navedenih u Biznis planu, opravdanost prikazanih troškova i drugih elemenata od značaja za realizaciju Biznis plana
* Kontrolu svih projektnih aktivnosti u skladu sa odobrenim biznis planom

Posjete korisnicima podrške će se organizovati po prethodnom obavještenju od strane sekretarijata, najmanje 2 dana unaprijed.

Ukoliko korisnik sredstava u toku realizacije biznis plana, a usled nepredviđenih okolnosti želi da promijeni namjenu sredstava i obim planiranih aktivnosti koji su navedeni u biznis planu, istu ne mogu realizovati bez izvještaja mentora i bez prethodne saglasnosti Komisije koja je odobrila biznis plan.

Sekretarijat za privredu je u obavezi da na zahtjev Komisije dostavi izvještaj o sprovedenim aktivnostima i izvještaj o namjenski utrošenim sredstvima u toku realizacije aktivnosti iz odobrenog biznis plana.

Korisnici podrške su u obavezi da na opremi i mehanizaciji koja je kupljena dobijenim sredstvima na vidnom mjestu istaknu logo Opštine sa naznakom “Projekat je finansiran sredstvima Opštine Bar”.

1. **IZVJEŠTAVANJE**

Na zahtjev Komisije ili Sekretarijata za privredu korisnik podrške je u obavezi da do dana isteka Rješenja dostavlja izvještaje o realizovanim aktivnostima.

Takođe, korisnik podrške kojem su dodijeljena sredstva je u obavezi da dostavi finalni izvještaj o realizaciji aktivnosti sa finansijskim izvještajem najkasnije 10 dana nakon isteka roka važenja Ugovora.

Izvještaj mora sadržati:

a) Narativni izvještaj sa opisom svih sprovedenih aktivnosti u štampanoj formi i na CD-u, DVD-u ili USB-u;

b) Finansijski izvještaj uz detaljan opis svih troškova sa opisom za koju namjenu su utrošena dodijeljena sredstva u štampanoj formi i na CD-u, DVD-u ili USB-u;

c)Dostavljanje dokaza o svim troškovima i to:

-kopije svih računa/faktura sa pripadajućim izvodima iz banke ukoliko se radi o bezgotovinskom plaćanju;

-za gotovinska plaćanja dostaviti gotovinski račun/fakturu i nalog blagajni za uplatu/isplatu i blagajnički izvještaj:

-svu ostalu dokumentaciju koja dokazuje namjenu utrošenih sredstava.

Nakon dostavljenih finalnih izvještaja u kojem su narativno opisane sve realizovane aktivnosti i dostavljeni svi dokazi koji prate namjensko trošenje sredstava, Komisija provjerava svu dokumentaciju i cijeni opravdanost svih prikazanih troškova i donosi konačnu odluku o prihvatanju ili neprihvatanju izvještaja.

Komisija podnosi predsjedniku Opštine finalni izvještaj o podržanim biznis planovima, iznosu dodijeljenih sredstava, realizovanim projektima i njihovim efektima.

Informacija o podržanim biznis planovima, iznosu dodijeljenih sredstava, realizovanim projektima i njihovim efektima Sekretarijat za privredu podnosi Skupštini opštine Bar u roku od 3 mjeseca nakon isteka roka dostavljenih finalnih izvještaja.

U cilju upoznavanja šire javnosti sa realizovanim podrškama razvoju poljoprivede mladim poljoprivrednicima Sekretarijat za privredu može, na odgovarajući način, javno predstaviti realizovane aktivnosti i ostvarene rezultate dobitnika podrške čiji su biznis planovi podržani. Korisnici podrške su u obavezi da aktivno učestvuju u promociji projekta koji je podržan od strane Opštine Bar.

1. Strateški plan razvoja opštine 2021-2025 [↑](#footnote-ref-1)
2. Izvor: Popis poljoprivrede 2010 [↑](#footnote-ref-2)
3. Izvor: Statistički godišnjak 2020, MONSTAT www.monstat.org [↑](#footnote-ref-3)
4. Izvor:Strateški plan razvoja opštine 2021-2025 [↑](#footnote-ref-4)
5. Ukoliko je predmet zahtjeva dogradnja ili izgradnja objekata potrebno je da se ispoštuju odredbe Zakona o planiranju prostora i izgradnji objekta i da se dokazi o svim sprovedenim radnjama dostave uz biznis plan; Rekonstrukcija je izvođenje građevinskih i drugih radova na postojećem objektu, kojima se vrši: nadogradnja; dogradnja; zamjena instalacija, uređaja, postrojenja i opreme kojima se mijenja postojeći kapacitet; utiče na stabilnost i sigurnost objekta; mijenjaju bitni konstruktivni elementi; mijenja tehnološki proces; mijenja spoljni izgled koji je određen uslovima za uređenje prostora, utiče na bezbjednost susjednih objekata, saobraćaja i životne sredine, mijenja režim voda; mijenjaju uslovi zaštite prirodne i nepokretne kulturne baštine, dobara koja uživaju prethodnu zaštitu i zaštitu njihove zaštićene okoline;Adaptacija je izvođenje radova na održavanju objekta i radova koji nijesu od uticaja na stabilnost objekta, odnosno pojedinih njegovih djelova, koje se ne smatra građenjem objekta [↑](#footnote-ref-5)